**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-18-8970-14/22**

**Podgorica, 17.02.2023.**

Na osnovu člana 56 stav 1 tačka 6 i člana 71 st. 1 tačke 1 i 3 Zakona o zaštiti podataka o ličnosti ( „Sl. list CG“ br. 79/08, 70/09, 44/12 i 22/17), a odlučujući po Prigovoru Sekretarijata za komunalno stambene poslove, Opština Budva, br. 05-18-8970-12/22 od 23.01.2023. godine, izjavljenim na Zapisnik o izvršenom nadzoru br. 05-18-8970-10/22 od 26.12.2022.godine, Savjet Agencije za zaštitu ličnih podataka i slobodan pristup informacijama je na sjednici održanoj dana 17.02.2023. godine donio

**R J E Š E N J E**

**I Usvaja se Zahtjev za zaštitu prava upućen od strane XX iz Podgorice, koga zastupa pun. XX, adv. iz Podgorice, br. 05-18-8970-1/22 od 19.10.2022. godine, kao osnovan.**

**II Odbija se Prigovor Sekretarijata za komunalno stambene poslove, Opština Budva, br. 05-18-8970-12/22 od 23.01.2023. godine, izjavljen na Zapisnik o izvršenom nadzoru, br. 05-18-8970-10/22 od 26.12.2022. godine, kao neblagovremen.**

**III Naređuje se Sekretarijatu za komunalno stambene poslove, Opština Budva,** **da u roku od 3 dana od dana prijema ovog rješenja anonimizuje podatke o adresi podnosioca Zahtjeva za zaštitu prava u potvrdama o izvršenom dostavljanju,** **objavljenim na službenoj internet stranici Opštine Budva.**

**IV Naređuje se Sekretarijatu za komunalno stambene poslove, Opština Budva, da u roku od 7 dana od dana prijema ovog rješenja, obavijesti Agenciju o preduzetim mjerama iz stava III dispozitiva ovog rješenja.**

**O b r a z l o ž e nj e**

Dana 19.10.2022. godine ovoj Agenciji je upućen Zahtjev za zaštitu prava, br. 05-18-8970-1/22 od strane XX, iz Podgorice, koga zastupa advokat XX, u kojem se, u bitnom, navodi da je Sekretarijat za komunalno stambene poslove Opštine Budva 18.10.2022. godine, na svom online portalu <https://budva.me/obavjestenja-za-stranke>, odnosno linku https://budva.me/sites/default/files/obavjestenja/2022-10-18-rjesenje-o-odbijanju.pdf objavio rješenje o odbijanju XX za registraciju upravne zgrade ul. XX, Rafailovići, Budva. Kako se navodi, uz rješenje su bez saglasnosti podnosioca zahtjeva za zaštitu prava javno objavljeni njegovo ime i prezime, adresa prebivališta u Podgorici, adresa na kojoj radi kao advokatski pripravnik u Podgorici, kao i adresa stambene zgrade u kojoj je isti upravnik u Budvi. U prilogu Zahtjeva dostavljeno je punomoćje za zastupanje advokata, fotokopija objavljenog dokumenta na online adresi Sekretarijata za komunalno stambene poslove (rješenje, br UPI XX od 15.09.2022. godine) i dostavnice (povratnice).

S tim u vezi, izvršen je kanelarijski nadzor, na osnovu člana 50 stav 1 tačka 1 Zakona o zaštiti podataka o ličnosti ("Sl. list CG", br. 79/08, 70/09, 44/12 i 22/17), odredaba Zakona o inspekcijskom nadzoru ("Sl. list RCG", br. 039/03, „Sl. list CG", br. 76/09, 57/11, 18/14, 11/15, 52/16) i shodno članu 7 stav 2 Pravilnika o načinu vršenja nadzora u oblasti zaštite ličnih podataka, imajući u vidu da se činjenično stanje može utvrditi na osnovu javno objavljenog podatka (putem interneta, medija i sl.), te sačinjen Zapisnik o izvršenom nadzoru br. 05-18-8970-10/22 od 26.12.2022. godine. U postupku nadzora utvrđeno je da je dana 25.10.2022.godine, na osnovu izvršenog uvida u link: https://budva.me/obavjestenja-za-stranke, odnosno link: <https://budva.me/sites/default/files/obavjestenja/2022-10-18-rjesenje-o-odbijanju.pdf> koji se nalazi na službenoj internet stranici Opštine Budva (budva.me) objavljena skenirana dokumentacija koja se odnosi na rješenje o odbijanju zahtjeva XX za registraciju upravne zgrade ul. XX, Rafailovići, Budva, kao i povratnica (potvrda o izvršenom dostavljanju), na osnovu kojih su javno objavljeni lični podaci podnosioca Zahtjeva za zaštitu prava, i to: ime i prezime, adresa prebivališta u Podgorici i adresa na kojoj radi kao advokatski pripravnik u Podgorici (prema navodima iz predmetnog Zahtjeva, kao i adresa stambene zgrade u kojoj je isti upravnik u Budvi). Predmetna dokumentacija objavljena je na službenoj internet stranici subjekta nadzora shodno čl. 87 Zakona o upravnom postupku ("Sl. list CG", br. 056/14, 020/15, 040/16 i 037/17) koji uređuje uslove za javno obavještavanje ako dostavljanje nije bilo moguće izvršiti na način iz čl. 84 i 85 ovog Zakona. U Zapisniku je na osnovu utvrđenog činjeničnog stanja konstatovano da, imajući u vidu odredbe iz čl.87 Zakona o upravnom postupku, jasno proizilazi da ne postoji valjani pravni osnov da se uz predmetno objavljivanje pismena javno objavljuje i potvrda o izvršenom dostavljanju licu kome je namijenjeno, bez obzira na činjenicu što na osnovu dostavnica proizilazi da primalac nije pronađen na adresi na kojoj je trebalo da mu bude izvršeno dostavljanje, već isto predstavlja samo ispunjenje uslova za izvršenje dostavljanja javnim obavještenjem u kom slučaju se objavljuje, jedino, pismeno. Dakle, javno objavljivanje dostavnice, odnosno ličnih podataka podnosioca zahtjeva za zaštitu prava (ime i prezime, adresa stanovanja i poslovna adresa) koji su navedeni u dostavnici, od strane subjekta nadzora vršeno je suprotno čl.10 Zakona o zaštiti podataka o ličnosti, a u vezi čl.87 st. 2 Zakona o upravnom postupku. U pravnoj pouci predmetnog zapisnika se navodi da subjekt nadzora, kao i lice koje je podnijelo zahtjev za zaštitu prava, može u roku od osam dana od dana prijema Zapisnika podnijeti prigovor Agenciji, shodno članu 68 stav 3 Zakona o zaštiti podataka o ličnosti.

Protiv navedenog Zapisnika o nadzoru, dana 23.01.2023. godine podnijet je Prigovor, br. 05-18-8970-12/22 od strane Sekretarijata za komunalno stambene poslove Opštine Budva u kojem se navodi da je Zapisnik o izvršenom nadzoru, br. 05-18-8970-10/22 od 26.12.2022. godine ovom organu dostavljen dana 30.12.2022. godine, protokolisan pod brojem 07-037-22-2390/1.

Nakon razmatranja spisa predmeta, navoda iz Zapisnika o izvršenom nadzoru i navoda iz Prigovora, Savjet Agencije je odlučio kao u dispozitivu ovog Rješenja iz sljedećih razloga:

Naime, shodno odredbi člana 89 stav 2 Zakona o upravnom postupku za početak roka za podnošenje Prigovora uzima se prvi naredni radni dan, odnosno 04.01.2023. godine. Shodno prethodno navedenom, podnosilac je Prigovor mogao podnijeti zaključno sa 11.01.2023. godine. S obzirom da je Prigovor, br. 05-18-8970-12/22 podnijet ovoj Agenciji 17.01.2023. godine, a koji je Agencija zaprimila 23.01.2023. godine, isti je neblagovremen, te je Savjet Agencije primjenom člana 125 Zakona o upravnom postupku, u vezi člana 68 stav 3 Zakona o zaštiti podataka o ličnosti, odlučio kao u dispozitivu ovog Rješenja i nije cijenio ostale navode iz Prigovora.

Nadalje, cijeneći navode iz Zapisnika o izvršenom nadzoru, Savjet Agencije je stava da je kontrolor u okviru svojih nadležnosti pravilno i potpuno utvrdio činjenično stanje i primijenio materijalno pravo, te da je u predmetnom Zapisniku konstatovao da, imajući u vidu odredbe iz člana 87 Zakona o upravnom postupku, ne postoji valjani pravni osnov da se uz predmetno objavljivanje pismena (rješenja) javno objavljuje i potvrda o izvršenom dostavljanju licu kome je namijenjeno, bez obzira na činjenicu što na osnovu dostavnice proizilazi da primalac nije pronađen na adresi na kojoj je trebalo da mu bude izvršeno dostavljanje, već isto predstavlja samo ispunjenje uslova za izvršenje dostavljanja javnim obavještenjem u kom slučaju se objavljuje, jedino, pismeno. S tim u vezi, javno objavljivanje dostavnice, odnosno ličnih podataka podnosioca zahtjeva za zaštitu prava (ime i prezime, adresa stanovanja i poslovna adresa) koji su navedeni u dostavnici, od strane subjekta nadzora vršeno je suprotno čl.10 Zakona o zaštiti podataka o ličnosti, a u vezi čl.87 st. 2 Zakona o upravnom postupku. Shodno navedenom, Savjet Agencije je usvojio Zahtjev za zaštitu prava, br. 05-18-8970-1/22 od 19.10.2022. godine, kao osnovan i subjektu nadzora izrekao mjere saglasno članu 71 stav 1 tačke 1 i 3 Zakona o zaštiti podataka o ličnosti, koji je dužan da anonimizuje podatke o adresi podnosioca Zahtjeva za zaštitu prava u potvrdama o izvršenom dostavljanju, objavljenim na službenoj internet stranici Opštine Budva, i to: adresu prebivališta podnosioca zahtjeva u Podgorici i adresu na kojoj radi kao advokatski pripravnik u Podgorici.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

Predsjednik, mr Željko Rutović

**Dostavljeno:**

* Podnosiocu prigovora
* Punomoćniku podnosioca Zahtjeva za zaštitu prava
* Odsjeku za nadzor
* Odsjeku za predmete i prigovore
* a/a